MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning om forslaget til Europa-Parlamentets og Rådets direktiv om grænseværdier for benzen og carbonmonoxid i luften

1. PROCEDUREMÆSSIGE SPØRGSMÅL

- Forslaget blev forelagt Rådet den 1. december 1998 (KOM(1998)591-1998/0333 COD - EFT C 53 af 24.02.1999, s.8).

- Det Økonomiske og Sociale Udvalg vedtog positiv udtalelse (uden ændringsforslag) den 25. marts 1999 (CES/1999/333). Regionsudvalget besluttede på sit møde den 28. juni 1999, at det ikke ville afgive nogen udtalelse.

- Europa-Parlamentet afgav sin udtalelse (ved førstebehandlingen) på mødet den 2. december 1999.

- Kommissionen vedtog et ændret forslag den 11.04.2000 (KOM(2000)223 -1998/0333 (COD)).

- På mødet den 13. december 1999 nåede Rådet enstemmigt til politisk enighed med hensyn til vedtagelse af en fælles holdning.

- Rådets fælles holdning blev vedtaget den 10.04.2000.

2. FORMÅLET MED KOMISSIONENS FORSLAG

Formålet med dette direktiv er at opstille grænseværdier for benzen- og carbonmonoxidkoncentrationerne i luften for at beskytte menneskers sundhed som krævet i henhold til artikel 4 i forbindelse med bilag I i Rådets direktiv om vurdering og styring af luftkvalitet (96/62/EF).

3. KOMMISSIONENS BEMÆRKNINGER TIL DEN FÆLLES HOLDNING

3.1. Generelle bemærkninger

Nøglespørgsmålet under forhandlingerne var omfanget af offentlig information og muligheden for at udvide tidsplanen for at overholde grænseværdien for benzen. I henhold til en nylig undersøgelse kan overholdelse af grænseværdierne for benzen blive særlig vanskelige i Sydeuropa hovedsagelig på grund af de klimatiske forhold. Muligheden for en femårig undtagelse er derfor blevet indført, når der foreligger bestemte betingelser.

Med hensyn til midler og omfang af offentlig information tages der i den fælles holdning højde for Parlamentets bekymring om, at offentligheden så vidt muligt informeres hurtigt og fuldstændigt om luftkvaliteten. Sammenlignet med Kommissionens oprindelige forslag udvider den aftalte tekst generelt medlemsstaternes forpligtelse om at offentliggøre oplysninger om koncentrationer og resultaterne af luftkvalitetsvurderinger for offentligheden.

De fleste af Parlamentets ændringsforslag er blevet indarbejdet i den fælles holdning, ordret eller indholdsmæssigt. Teksten indeholder adskillige ændringer i ordlyd eller tekniske udtryk sammenlignet med Kommissionens ændrede forslag. Generelt har hensigten hermed været at tydeliggøre meningen og bringe teksten i tråd med Rådets direktiv 1999/30/EF, der var det første der blev vedtager under rammedirektivet 96/62/EF.

3.2. Resultatet af Parlamentets ændringsforslag fra førstebehandlingen

3.2.1. De af Parlamentets ændringsforslag, som Kommissionen godkendte i Kommissionens ændrede forslag og som er fuldt ud, delvis eller principielt er indarbejdet i den fælles holdning

Ændringsforslag nr. 1, 2 (princippet), 4 (princippet), 6, 7 (delvis), 8, 9 (delvis), 10, 15 (delvis), 21.

Præambel

- Ændringsforslag nr. 1 (betragtning 5a i det ændrede forslag) er blevet indarbejdet som betragtning 8. Den er identisk med betragtning 4 i direktiv 1999/30/EF, der siger, at medlemsstaterne kan indføre strengere krav end forslagets for at beskytte sundheden hos særligt udsatte befolkningsgrupper.

- Ændringsforslag nr. 2 (betragtning 5b i det ændrede forslag) er principielt blevet indarbejdet i betragtning 9. Den siger, at benzen er et genotoksisk carcinogen, og at der ikke kan sættes nogen nedre grænse, under hvilken der ikke er risiko for menneskers sundhed.

- Ændringsforslag nr. 4 (betragtning 7a i det ændrede forslag) er principielt blevet indarbejdet i Betragtning 13 med kravet om, at oplysninger om koncentrationer af benzen og carbonmonoxid bør sendes til Kommissionen, så de kan danne grundlag for regelmæssige rapporter.

Artikler

- Ændringsforslag nr. 6 (Artikel 5, stk.7) blev indarbejdet. Det tydeliggør, at de tekniske ændringer til direktivet ikke må medføre nogen ændring i grænseværdierne.

- Ændringsforslag nr. 7 (Artikel 7, stk.1, 1. afsnit) er blevet indarbejdet for så vidt angår listen over de midler, der kan anvendes til at informere offentligheden.

- Ændringsforslag nr. 8 (Artikel 7, stk. 1), 2. afsnit) med kravet om, at oplysninger om carbonmonoxid ajourføres hver time, når det er muligt, er blevet medtaget.

- Ændringsforslag nr. 9 (Artikel 7, stk. 2) er blevet indarbejdet for så vidt angår kravet til medlemsstaterne om aktivt at formidle resultaterne af luftkvalitetsvurderingen (Bilag VI(II)), men ikke dokumentationen om udvælgelse af steder (Bilag IV(III)).

- Ændringsforslag nr. 10 (Artikel 8, stk.1) er blevet indarbejdet; det gælder krav til Kommissionen om at lægge særlig vægt på udsatte befolkningsgrupper, når den vurderer resultaterne af den seneste videnskabelige forskning i benzens og carbonmonoxids indvirkninger på menneskers sundhed.

Bilag

- Ændringsforslag nr. 15 (Bilag Va) er delvis blevet indarbejdet. Bilaget er blevet udvidet med det krav, at hvor der er mere end en målestation skal mindst en være traffikrelateret og en anden en bystation.

- Ændringsforslag nr. 21 (Bilag VI(I)) er blevet indarbejdet og muliggør stikprøvemålinger, hvis de er nøjagtige nok.

3.2.2. Ændringer foretaget af Rådet i Kommissionens ændrede forslag

Ændringsforslag nr. 11 og 17 blev ikke accepteret af Kommissionen. Den fælles holdning indeholder imidlertid ændringer i de artikler, der berøres af disse to ændringsforslag. Andre betydelige ændringer i Kommissionens ændrede forslag er beskrevet nedenfor.

Præambel

- Betragtning 7 er blevet tilføjet af Rådet og afspejler ovenfor nævnte ændring af artikel 5, stk. 7. Den svarer til betragtning 11 i Rådets direktiv 1999/30/EF.

- Betragtning 10 henviser til muligheden for undtagelse, der blev indført med den fælles holdning i artikel 3, stk. 2, som beskrevet nedenfor.

Artikler

- Ændringsforslag nr. 17 (Artikel 3, stk.2) fjerner enhver mulighed for undtagelse. Det blev ikke accepteret af Kommissionen i dens ændrede forslag. Artikel 3, stk. 2, som udformet i den fælles holdning fastsætter imidlertid strengere betingelser for tilladelse af forlængelse med henblik på at overholde grænseværdierne for benzen. Der er kun mulighed for en forlængelse i en periode på op til fem år, idet betingelserne (klimatiske og økonomiske) for at opnå en sådan er nøje fastlagte, og medlemsstaterne skal forelægge fuldt dokumenteret berettigelse herfor. Den ændrede artikel fastsætte en grænseværdi på 10 µg/m³, der skal gælde under en eventuel forlængelse.

- Anden del af artikel 7, stk. 3, i Kommissionens oprindelige forslag kræver, at Kommissionen foreslår en grænse for enhver yderligere forlængelse af fristen for at imødekomme grænseværdien for benzen, når direktivets gennemførelse tages op til revision i 2004. Ændringsforslag nr. 11 ville have fjernet den del af artikel 7, stk. 3, som en følge af fjernelsen af enhver mulighed for undtagelse ifølge ændringsforslag nr. 17. I overensstemmelse med afvisningen af ændringsforslag nr. 17 godkendte Kommissionen heller ikke ændringsforslag 11. Da den fælles holdning nu begrænser eventuelle forlængelser i henhold til artikel 3, stk. 2, til 5 år, er fastsættelse af en grænse for forlængelser i 2004 unødvendig. Den fælles holdning afspejler dette ved at fjerne den del af artikel 8, stk. 3. Den begrænser muligheden for at tage beslutning om yderligere forlængelser under gennemgangen i år 2004 på betingelse af, at der opretholdes et højt beskyttelsesniveau for mennesker sundhed og miljøet.

- Den fælles holdning tydeliggør medlemsstaternes forpligtelse til at informere offentligheden ved at udvide artikel 7, stk. 1 andet afsnit og udtrykkeligt henvise til gennemsnitsværdierne, som anført i bilag I og II.

- Den fælles holdning fjerner underafsnit a til c i artikel 8, stk. 2, da de anses for at gå uden for direktivets anvendelsesområde, selv om de principielt støttes. Rådet anser den overordnede luftkvalitet og grænseoverskridende overførsler som værende en integreret del af Kommissionens planlagte program, 'Ren luft i Europa'.

Bilag

- Bilag I i Kommissionens forslag sætter tolerancemargenen for benzen på 5 µg/m³ (100 %) ved ikrafttrædelsen. Den skal reduceres med 1 µg/m³ hver 12. måned for at nå 0 % i januar 2010. Den fælles holdning fastsætter 1. januar 2006 som startdato for denne reduktion i stedet for 1. januar 2003. Herved sikres, at tolerancemargenen defineres hvert år med hele tal i stedet for brøkdele af µg/m³.

- Af ovennævnte grunde fastsættes i bilag II i den fælles holdning en tolerancemargen på 6 mg/m³ for CO ved ikrafttrædelsesdatoen i stedet for 5 mg/m³. Denne tolerancemargen skal reduceres med 2 mg/m³ hver 12. måned med startdato den 1. januar 2003, hvilket svarer til det ændrede forslag. Uden at ændre betydningen er udtrykket for midlingstiden for grænseværdien for CO i bilag II blevet ændret i den fælles holdning. For tydelighedens skyld er der blevet tilføjet et afsnit efter tabellen, der beskriver, hvordan det maksimale daglige 8 timers-gennemsnit bestemmes ud fra data fra hver time.

3.2.3.Ændringsforslag, der ikke er medtaget i Kommissionens ændrede forslag og heller ikke i den fælles holdning af grunde, der er forklaret i de forklarende bemærkninger til det ændrede forslag.

Ændringsforslag nr. 3, 12, 13 og 14 blev ikke godkendt af Kommissionen. Rådet har ikke foreslået at medtage dem i den fælles holdning.

4. Konklusioner og almene bemærkninger

Kommissionen tilslutter sig den fælles holdnings ordlyd. Den mener, at de foreslåede ændringer hjælper med til at tydeliggøre meningen af Kommissionens oprindelige forslag og bringe det i tråd med Rådets direktiv 1999/30/EF, det første der blev vedtaget under Rådets direktiv 96/62/EF. Generelt tager teksten i den fælles holdning hensyn til de fleste af Parlamentets bekymringer, der blev udtrykt under førstebehandlingen uden at svække Kommissionens oprindelige forslag. Især hvad angår muligheden for undtagelser fra den almene frist for overensstemmelse af grænseværdierne for benzen, anser Kommissionen den fælles holdning for et acceptabelt kompromis. Det giver smidighed i mangel af gode data om nuværende koncentrationer af benzen, medens det sikres, at der ikke kan tillades forlængelser, undtagen det klart påvises, at de er væsentlige.